JUMAL KÕNELEB
Tere! Tore jälle näha ja jagada sulle Jumala Sõna.
Viimati avasime Piibli imelist saladust, mille juurde Issand
meid juhatas, kui küsisime Temalt, mis on Tema tahe majandusasjades.
Tänapäeval on kindlasti tuhandeid inimesi, kes muretsevad oma
rahaasjade pärast.
Mida Jumala Sõna ütleb majandus- küsimuste kohta? Ta hoolib meist
ja meie argistest muredest. Kas Teda huvitavad ainult suured
ja vaimulikud asjad?
Piibel räägib, nagu Joy viimati ütles, rahaasjadest 2000-s salmis.
Jumal hoolib meie majapidamisest. Just tänapäeval, kui majandus
tundub nii kõikuvana, näitab Jumal, et Tema peale võib loota.
Jagasime viimati meile läbimurde toonud kirjakohta Gl. 3:13-14.
Selles öeldakse: "Ent Kristus on meid Seaduse needusest lahti
ostnud, kui ta sai needuse meie eest - sest on kirjutatud:
"Neetud on igaüks, kes puu küljes ripub" -, selleks et
Aabrahami õnnistus saaks paganatele osaks Kristuses
Jeesuses ja et me tõotatud Vaimu saaksime usu kaudu."
Paljude elus on mitmesugust needust ja see võib väljenduda eri moel:
majandusraskustena, haigustena, läbikukkumistena või muu halvana.
Kas see on Jumala tahe? Kuidas neisse asjadesse suhtuda?
Avaldasime viimati saladuse, et Kristus on murdnud needuse väe
meie elus. Meie peal ei ole enam needust.
Needus ja selle halb vili ei osuta Jumala tahet.
Jumala tahe on õnnistus. Piibel ütleb, et Jeesus sai needuseks,
Ta murdis needuse väe, saades needuseks meie eest,
et Aabrahami õnnistus saaks osaks paganaile.
Me oleme nüüd õnnistatud. Ka sina oled õnnistatud.
Jumal tahab, et sa usuksid seda. Jumal tahab, et me usume, et Tema
õnnistus on meie peal. Ta tahab õnnistada sind ja mind.
Mitte ainult majanduslikult, vaid igal elualal.
Jesaja 63:9 öeldakse: "Kõigis nende ahistustes tundis Ta ahistust."
Ta tunneb kõigis meie ahistustes ahistust. Meie raskustes, hädades,
puuduses, haiguses, erinevates "needustes" ja raskustes on ka
Temal ahistus. "Ja Tema palge ingel päästis nad.
Armastuse ja kaastunde pärast lunastas Ta nad, tõstis nad üles
ja kandis neid kõigil muistseil päevil."
Taas, juba Vanas Testamendis ütleb Ta, et Ta tõstab, lunastab
ehk vabastab meid sellest ahistusest. Needusest. Hädast.
Armastuse ja kaastunde pärast.
Lugesime viimati 5. Ms 28, mis loetleb, mida see õnnitus sisaldab.
Kui seda ise loed, 5. Ms 28, näed, et Jumala õnnistus katab kogu elu.
Jumal tahab sind õnnistada minnes ja tulles, nii et kõik, mida teed,
on õnnistatud.
Võime kergelt hakata mõtlema, et see on Vana Testament ja
käib nende kohta, kes täiuslikult seadust täidavad.
Aga Jeesus on täitnud seaduse täiuslikult meie eest.
Sõna ütleb Gl. 4:4: "Aga kui aeg sai täis, läkitas Jumal oma Poja,
kes sündis naisest, sündis Seaduse alla, lahti ostma seadusealuseid,
et me saaksime pojaseisuse."
Kogu Jumala headus ja õnnistus on päritud Jeesuse tõttu armust.
Tema läbi oleme saanud Jumala armsateks lasteks. Oleme pärinud
õnnistuse. Mitte meie tegude tõttu, vaid selle pärast, mida Jeesus on
teinud meie eest. Armust oleme päästetud ja tervendatud.
Armust oleme pärinud Jumala õnnistuse.
Aga Jumal tahab tõesti, et ka sina usud seda.
Kogu vana paakunud arusaam, et needus on kuidagi õnnistuseks,
rasked olukorrad on Jumalast ja peame nendega elama,
selle tahab Jumal murda. Kui unistad firma loomisest või
millestki muust, mida Jumal on pannud su südamele ja
see on ebaõnnestunud ja oled arvanud, et ka see oli Jumalast,
nagu muud kurvastavad asjad. Jumal tahab rääkida sinu ja
minu südamesse: "Ei!" Ta tahab meid hoopis õnnistada.
Meie üle on õnnistus, mitte needus!
Kui võitleme erinevate asjadega, mida meiegi elus on -
me ei ürita väita, et meil oleks kogu aeg kõik hästi, see pole nii!
Kui usume enam õnnistusse kui sellesse, mida meie elu sisaldab,
siis olukorrad muutuvad. Piibel ütleb, et neis kõigis,
mistahes raskustes saame me täieliku võidu Tema läbi, kes meid
on armastanud.
Sõna "õnnistus" leidub üksnes Vanas Testamendis 600 korda.
Mida see sõna õieti tähendab? See on vanaaegne sõna, mida me
tänapäeval eriti ei kasuta. Kristlased kasutavad seda
tervitades teineteist, kui lisame soovi: "Õnnistust!"
Mida see sõna "õnnistus" õieti tähendab?
Olete kindlasti märganud, et mulle meeldib neid sõnu sõnastikust
järele vaadata. Seal on kirjas: kõikvõimalik õnn; kingitus; miski,
mida ma pole välja teeninud, vaid saan kingitusena;
edu; miski, mis viib heaolusse; kasvav õnn; õnnestumine; auline;
taevane; õnnelik; vedamine; rõõmupõhjus; teha õnnelikuks,
edukaks; rahu ja üliküllus.
Need sõnad leidsin, otsides vastet õnnistusele ja õnnistamisele.
Piibel räägib kogu aeg sellest, et Jumal õnnistas.
Kõige esimesena Ta õnnistas Aadamat ja ütles talle:
"Olge viljakad, teid saagu palju, täitke maa, alistage see enestele."
Kohe alguses asetas Jumal Aadama ja Eeva üle mingi sellise võime.
Ta kõneles nende üle õnnistuse, mis mõjutas paljunemist, viljakust,
maa täitmist.
See sõna tuleb taas ja taas. 1. Ms 12:1 õnnistas Jumal Aabrahami:
"Ja Issand ütles Aabramile: "Mine omalt maalt,
omast sugukonnast ja isakojast maale, mille ma sulle näitan!"
Ehk siis "Järgi mind!"
"Ma teen sind suureks rahvaks ja õnnistan sind,
ma teen su nime suureks, et sa oleksid õnnistuseks!
...ja sinu nimel õnnistavad endid kõik suguvõsad maa peal!"
1. Ms 25:11 peale Aabrahami surma õnnistas Jumal tema poega Iisakit,
1. Ms 26:12 Iisak külvas seal maal ja sai sellel aastal
sajakordse saagi, sest Issand õnnistas teda.
1. Ms 30:30 kui Jaakob oli Laabani juures ja ütles Laabanile:
"Sest pisut oli seda, mis sul oli enne mind. See on aga ohtrasti
kasvanud ja Issand on sind õnnistanud minu sammude läbi."
1. Ms 39:5 Issand oli Joosepiga ja ta oli edukas kõiges.
"Ja Issand õnnistas egiptlase koda Joosepi pärast, ja Issanda õnnistus
oli kõigega, mis tal oli kojas ja väljal "
Ikka ja jälle sama asi.
Piibel näitab, et selle imelise õnnistuse osas, mis oli paradiisis
Aadama ja Eeva peal ja mis pattulangemise järel muutus
needuseks, pole Jumal siiski alla andnud. Kui Noa peale veeuputust
mäele laskus, siis Jumal õnnistas teda sama õnnistusega.
Ja tema järel, nagu Joy ütleski, Aabram, Iisak, Jaakob, Joosep,
hiljem Taavet, Saalomon ja kogu Iisraeli rahvas.
Jumala headus on suurem kui meie vead.
Jumala armastus, headus ja arm on suuremad sinu ja minu pattudest.
Kõigist läbikukkumistest hoolimata, kuigi Aadam ja Eeva langesid pattu,
soovis Jumal ikkagi õnnistada ja hoidis oma õnnistust
Noa ja Aabrami üle jne.
Nagu viimati jagasime, nüüd on seesama õnnistus
sinu ja minu peal. Lugesime kirjast galaatlastele, et Kristus
murdis needuse väe, kui Ta sai needuseks meie eest, et seesama
õnnistus saaks meie osaks.
See on nii suur asi, et seda võiks uurida väga kaua.
Põhisõnum on see, et Jumal on hea ja Tal on head kavatsused.
Tema õnnistus on meie kohal. Aamen. Seesama õnnistus.
Imeline on lugeda näiteid kuningatest, ka seal on selgelt
nähtav punane lõng - Kuningate raamatus näiteks -
kõik need Iisraeli ja Juuda kuningad, kes järgisid Issandat
ja panid Ta esimesele kohale, küsisid Temalt nõu ja
purustasid ebajumalakujud, nende kohal pöördub alati kogu
rahva saatus. Kogu Iisraeli rahva üle hakkas tasapisi tulema õnnistus
ning rahu vaenlaste rünnakuist, tasapisi nad suutsid varustada
linnu. Kui järgmine kuningas pöördus Jumalast ära ja tegi
paha Jumala silmis, nagu Piibel ütleb, siis vaenlased ründasid
ning juhtus taas muid õnnetusi. Kui uus kunigas pöördus taas
Issanda poole, algas taas õnnistuste aeg. Nagu masinavärk,
mis taaskäivitus kogu rahva elus ning rahu ja heaolu tulid tagasi.
Mõeldes Taaveti ja Saalomoni elule, kus kaks kuningat ja sugupõlve
järjest armastasid tõeliselt Issandat.
Milline võimas õnnistus ja rahu oli Saalomoni ajal.
See on kogu aeg sama liin.
Issand räägib meile Piibli kaudu, kui sa oled Ta laps:
"Ma olen surnud sinu eest. Kui sa võtad mind vastu oma südamesse,
siis tuleb kingitusena ka minu õnnistus ja hoolitsus.
Ma ei jäta sind maha, ma ei hülga sind! Sa ei pea muretsema riiete
ega toidu pärast, sest ma tean seda enne, kui sa palvetad. Ma tean,
mida sa vajad! Võid mind teenida, võid järgida oma südame unistusi!
Sa ei pea kartma! Ma hoolitsen sinu eest! Ma toon sulle
heaolu ja tervist, rahulikku elu!"
See ilmutus oli meile nii tähtis. Saime selle just olukorras, kus me
võitlesime oma isikliku majandusliku olukorra pärast
ja kooli oma eest.
Otsisin ehk Issandat selle suhtumisega,
et "anna ometi miljon ja päästa meid viletsusest",
siis näitas Issand hoopis seda.
Ta näitas meie südamele, et me juurduks Tema Sõnasse -
õnnistus on teie üle!
Mida rohkem oleme hakanud uskuma ja rääkima seda, seda enam on
see saanud meie elus nähtavaks.
Jumal on meile ka palju õpetanud just majapidamise kohta.
Pole nii, et miljonid muudkui voolavad, kui me usume
ja võime neid kuidas tahes kasutada. Ei.
Sellega kaasneb palju muudki, mida ehk hiljem õpetame.
Peamine on see, mida Joy just ütles - Jumal tahab meie eest
hoolitseda ja Ta suudab seda tõesti ka teha.
Saime uskuda, et võime rohkem palvetada, rohkem uskuda.
Kõik algas aga sellest, et nägime, et Jumala tahe ei ole viletsus,
vähesus ja eluaegne vaesus.
Samad põhimõtted kehtivad Jumala riigis sellel elualal,
nagu teistelgi. Samal kombel, mil võtame vastu pääste usu kaudu,
taibates, et Jeesus on surnud minu eest ristil - Ta kandis minu patud.
Ma võtan selle vastu!
Ma tahan seda! See on imeline, tasuta kingitus.
Ta on mulle andestanud ja surnud minu eest.
Ma võtan selle vastu!
Ime sünnib mu südames, uuestisünni kaudu saab minust
Tema tütar, Tema laps.
Samuti tervenemisega. Ma leian kirjakoha, mis ütleb,
et Tema haavade kaudu olen ma terveks saanud, Ta kandis minu
tõved ja võttis enese peale minu valud ja haigused. Ja kui ma
taipan, et Ta viis ka minu ihuliku nõrkuse ristile Piibli kohaselt
ning Jeesus on sama eile, täna ja igavesti, Ta tahab tervendada
mind ka tänapäeval, siis hakkab minu ihus tervis nähtavale tulema.
Majandusasjades täpselt sama lugu. Kui ma taipan, et Ta on murdnud
needuse - siin öeldakse, et Ta sai needuseks minu eest! -
ühes teises kohas öeldakse, et Ta sai vaeseks meie pärast,
et meie Tema läbi saaksime rikasteks kõigil elualadel.
Siis seda oma südames taibates, hakkavad olukorrad, mu elu,
mu rahaasjad muutuma.
Jumala riik ehitatakse seestpoolt väljapoole. See sünnib alati
esmalt sees. See on nii hästi planeeritud Issanda poolt.
Ta teab, et just mu sisemus on oluline. See peab arenema ja
kasvama. Ma pean oma sisimas järgima Teda ja pidama Teda
esimesel kohal. Ta ütleb, et otsige esiti Jumala riiki.
See on oluline. Siis ma püsin alandlikuna, ustavana, püüan
Jani armastada, andestan ja võtan armu vastu. Kõik põhiasjad minu
elus püsivad õigel kohal. Selle kaudu võib siis tulla ka
majanduslik õnnistus kingitusena. Siis ma ei kiindu sellesse ega pane
seda esimesele kohale, ma ei hakka seda jahtima, mul ei teki rahahimu,
sest ma himustan Jeesust.
See on väga tähtis rääkides ka "eduteoloogiast". On valearusaamu,
et Jeesust järgides saame miljonärideks. Justkui mõtteviis
"hakkan Jeesust järgima, siis saan rikkaks".
Kasutan Teda oma kasuks. See ei õnnestu!
Me ei saa minna oma suunda ja eeldada, et Jumal õnnistab seda.
Kui me anname oma elu Issandale, järgime Teda ja teeme Tema tahtmist
kõiges, siis Jumal õnnistab seda. Ta ei õnnista meie oma teid.
Tema õnnistus on Tema tee peal. Seda on oluline mõista.
Piiblis, juba algkoguduses, oli neid, kes mõistsid seda valesti.
See tuleb hästi esile Jk. 4:13-16. "Kuulge nüüd, kes ütlete:
"Täna või homme läheme sellesse või teise linna ja veedame seal
ühe aasta ning kaupleme ja saame kasu!" Teie, kes ei tea, missugune
on homme teie elu! Te olete ju aur, mida on hetke näha, ja siis see
haihtub. Selle asemel et öelda: "Kui Issand tahab ja me veel elame,
siis teeme seda või teist", te kiitlete oma kõrkuses."
Jaakobus osutab sellele, et ka alg- koguduses oli neid, kes mõtlesid,
et nüüd alles hakkavad äri ajama, sest Jumala õnnistus on meiega ja
oleme mõistagi edukad. See pole nii.
Me peaksime otsima Tema tahet. Tema tahet otsides ja Teda
esikohale seades, ei kaota sa midagi.
Seda tahame sulle kuulutada. Sa ei kaota, vaid saad kõike.
Saad rahu, rõõmu ja vabaduse, mis on osa õnnistusest.
Mitte üksnes raha ei tee meid õnnelikeks.
Olen kohanud rikkaid. Olen kuulnud neist, kes on teinud enesetapu,
olles miljonärid. Ahistus või üksindustunne on olnud nii suur.
Raha iseenesest ei tee meid õnnelikuks.
Palju väärtuslikum on omada rahu, kui on lapsed ja neil läheb
hästi. Kõik see on osa sellest, mis kuulub meile.
Jeesuse järel käimine on hea tee. Jumala järgimine tasub end ära
kõigil elualadel. Vahel on raske ja tuleb ette väljakutseid,
aga see tasub ikkagi ära. Jeesust tasub järgida, sest
Tema õnnistus on sinu peal, kui sa järgid Teda. Halleluuja!
Viimaseks Õp.10:6 "Õige pea peale tulevad õnnistused."
Kes on õige? See, kes järgib Jeesust.
Õnnistus on sinu pea peal. Aamen.
Palvetame lõpetuseks. Soovime tõesti, et see sari ja
see osa on sulle õnnistuseks ning sa julged nüüd võtta samme plaani
poole, mille Issand on sinu jaoks valmis pannud.
Tänan, Issand, et Sinu õnnistus on iga Sinu oma üle.
Tänan, et Sinu tee on õnnistatud tee.
Sinu kutse ja ülesanne meie elu jaoks on õnnistatud.
Tänan, et Sind tasub järgida alati.
Õnnista igat vaatajat, õnnista iga vaataja elu,
valikuid, millega nad otsustavad Sind järgida.
Olgu kõikide suve algus õnnistatud! Jeesuse nimel. Aamen.
Kui soovid õnnistust levitada, siis võid õnnistada TV7-t.
saad lisainfot: www.tv7.ee
Ole õnnistatud! Aamen.
Swedbank 221048388411 SEB 10220109461019 Saaja: Taevas TV7
Tõlge: Meeli Martin